**Daniel Defoe** (n. 1660 – 24. huhtikuuta 1731) oli englantilainen kirjailija, journalisti ja kansankiihottaja, joka muistetaan parhaiten vuonna 1719 julkaistusta romaanistaan *Robinson Crusoe*. Defoeta on pidetty eräänä varhaisimmista englanninkielisistä romaanikirjailijoista.

Elämäkerta
----------

Defoe syntyi **Daniel Foe** -nimisenä Lontoossa vuoden 1660 tienoilla – tarkka paikka ja päivämäärä ovat epävarmoja. Hänen isänsä James Foe oli kauppias. Myöhemmin Daniel lisäsi nimeensä De-etuliitteen ja väitti polveutunsa De Beau Faux’n suvusta. Hänen vanhempansa olivat presbyteerejä ja hän kävi presbyteerien tunnustuksellista koulua. Jätettyään koulun Defoe alkoi kauppiaaksi. Kohtalaisesta menestyksestä huolimatta hän ajautui velkoihin ja hänet pidätettiin maksamattomien velkojen takia vuonna 1692. Vapauduttuaan hän matkusteli Euroopassa ja Skotlannissa ja mahdollisesti toi viiniä Cádizista, Portosta ja Lissabonista. Vuoteen 1695 mennessä hän oli palannut Englantiin ja käytti nimeä Defoe. Vuonna 1696 hän perusti tiiliskivitehtaan Essexiin Tilburyn kaupunkiin. 

Defoen pamflettikirjoitukset ja poliittinen toiminta (etenkin korkeakirkollisia toryja vastaan suunnattu kiistakirjoitus) johtivat hänen pidättämiseensä ja häpeäpuuhun laittamiseensa 31. heinäkuuta 1701. Kolme päivää jalkapuutuomion jälkeen Defoe lähetettiin Newgaten vankilaan. Robert Harley, Oxfordin ja Mortimerin jaarli, järjesti Defoen vapaaksi tiedusteluagenttina toimimista vastaan. 

Pian vankilasta vapautumisen jälkeen Defoe koki Lontoossa vuoden 1703 suuren myrskyn, ehkä historian ainoan Britteinsaarille täydellä voimalla iskeneen hurrikaanin. Hän kirjoitti kirjan *Myrsky*, joka oli kokoelma myrskyn silminnäkijöiden kertomuksia.

Lupauksensa mukaisesti Defoe alkoi laatia muun muassa kausittaista raporttia ranskalaisten mielialoista Harleyn ministeriölle. Tätä jatkui vuodesta 1704 vuoteen 1713.

Tuotanto
--------

Defoen kuuluisin romaani, *Robinson Crusoe*, julkaistiin vuonna 1719. Se oli samalla jo liki 60-vuotiaan Defoen ensimmäinen romaani. Siitä tuli menestys jo omana aikanaan, ja sitä on kutsuttu maailman ensimmäiseksi bestselleriksi. Maailman kuuluisimpiin romaaneihin kuuluva kirja kertoo autiolle saarelle yksinään haaksirikkoutuneen miehen vaiheista. Defoe on saattanut perustaa romaaninsa skotlantilaisen merenkulkijan Alexander Selkirkin tositapaukseen. Defoen seuraava romaani *Kapteeni Singleton* ilmestyi 1720 ja *Moll Flanders* 1722.

Yksi Defoen kirjallisista tavoitteista oli porvariston valistaminen, jotta se ottaisi entistä suuremman vastuun maan talouden ja politiikan hoitamisesta. Alempi porvaristo oli myös hänen uskollisinta lukijakuntaansa. Defoe ei kirjoissaan esittänyt haihattelevia tai utopistisia teorioita, vaan hänen tyylinsä oli yksinkertaista ja väitteensä loogisesti perusteltuja. Hän kuvasi proosamuotoisesti ja todenmukaisesti seikkailijoiden, merirosvojen, varkaiden ja prostituoitujen elämää ja sisällytti tarinoihinsa moraalisia opetuksia. Hän teki teoksiaan varten taustatutkimuksia lukemalla muistelmia ja arkistoja sekä kuuntelemalla tarinoita. Suuri osa hänen tuotannostaan on nykyisin menettänyt ajankohtaisuutensa, sillä 1700-luvun ihmisiä huvittaneet ja ärsyttäneet asiat eivät välttämättä liikuta nykylukijaa.

### Defoen teosten suomennoksia

* *Robinson Crusoen elämä ja seikkailut*. Kuvittanut: Valter Pagetin, 120 piirroksella.. Suomentanut Hämeen-Anttila, V. alkuperäisen täydellisen painoksen mukaan, myös saatesana. Porvoo: Werner Söderström Osakeyhtiö, 1911.
* *Robinson Crusoe*. Tamminen, Petri (saatesana). Seitsentähdet. Suomentanut Lindholm, Juhani. Helsinki: Otava, 2000. ISBN 951-1-15864-3.
* *Kapteeni Singleton*. (The Life, Adventures and Piracies of the Famous Captain Singleton, 1720.) Ex Libris. Suomentanut Kemppinen, Jukka. Helsinki: Otava, 1971.
* *Moll Flanders*. (The Fortunes and Misfortunes of the Famous Moll Flanders, 1722.). Suomentanut Kivivuori, Kristiina & Kunnas, Kirsi (runot). Elävä maailmankirjallisuus 9. Helsinki: Tammi, 1957.
* *Ruttovuosi*. (A journal of the plague year, 1722.). Suomentanut Loponen, Seppo. Helsinki: Otava, 1997. ISBN 951-1-14498-7.
* *Roxana: Onnekas rakastajatar*. (Roxana, the Fortunate Mistress, 1724.) Libri-sarja. Suomentanut Jaatinen, Kaarina. Hämeenlinna: Karisto, 1969.

Lähteet
-------

* Koski, Mervi (toim.): *Ulkomaisia nuortenklassikoita*, s. 90–96. BTJ Kirjastopalvelu Oy, 2000. ISBN 951-692-466-2.

### Viitteet

1. ↑  Mutter, R.P.C: Daniel Defoe *Encyclopedia Britannica*. Viitattu 3.4.2016.
2. 1 2  Liukkonen Petri: Daniel Defoe – Born toward the of the summer of 1660, died on April 24, 1731 – original surname Foe, Defoe altered it in 1703 *Authors Calendar*. Viitattu 3.4.2016.
3. ↑  Writing Up a Storm *Wall Street Journal*. Viitattu 3.4.2016.
4. ↑  *Otavan suuri Ensyklopedia, 2. osa (Cid–Harvey)*, s. 843–844, art. Defoe, Daniel. Otava, 1977. ISBN 951-1-04170-3.

Aiheesta muualla
----------------

WikiaineistoWikiaineisto
Wikiaineistoon on tallennettu tekstiä aiheesta: 
***Author:Daniel Defoe*** (englanniksi)

* Kuvia tai muita tiedostoja aiheesta **Daniel Defoe** Wikimedia Commonsissa

* Vapaasti ladattavia Daniel Defoen e-kirjoja Projekti Lönnrotilta sekä Project Gutenbergiltä

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
* WorldCat

 |
|  |
| Kansalliset | 
* Norja
* Chile
* Espanja
* Ranska
* BnF data
* Argentiina
* Katalonia
* Saksa
* Italia
* Israel
* Suomi (KANTO)
* Belgia
* Yhdysvallat
	+ 2
* Ruotsi
* Latvia
* Japani
* Tšekki
* Australia
* Kreikka
	+ 2
* Korea
* Kroatia
* Alankomaat
* Puola
	+ 2
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* SNAC
* IdRef

 |

 |